b"\n_START_ARTICLE_\nEsgl\xc3\xa9sia de la Miseric\xc3\xb2rdia (Porto)\n_START_SECTION_\nHist\xc3\xb2ria\n_START_PARAGRAPH_\nLa Santa Casa de la Miseric\xc3\xb2rdia de Porto va ser institu\xc3\xafda el 1502 a conseq\xc3\xbc\xc3\xa8ncia d'una carta que el rei Manuel I haur\xc3\xa0 escrit el 1499 a les persones m\xc3\xa9s influents de la ciutat, a la qual els recomanava la creaci\xc3\xb3 d'una confraria semblant a la de Lisboa, institu\xc3\xafda l'any anterior. Inicialment, la Confraria de Nostra Senyora de la Miseric\xc3\xb2rdia, s'instal\xc2\xb7l\xc3\xa0 a la Capella de Sant Jaume, al claustre vell de la Seu de Porto. El 1555, es mudaren a la Rua das Flores, aleshores Rua de Santa Catarina das Flores, oberta uns anys abans i iniciaren aquest mateix any la construcci\xc3\xb3 de la seva esgl\xc3\xa9sia, obra de Manuel Lu\xc3\xads, que seria bene\xc3\xafda el 13 de desembre del 1559 pel bisbe Rodrigo Pinheiro, quan encara no estava acabada. L'altar va ser concl\xc3\xb2s el 1590. L'esquema de volta seguit per l'arquitecte segueix, tot i que amb dimensions m\xc3\xa9s petites, l'esquema de l'altar del Monestir dels Jer\xc3\xb2nims, realitzat per Jo\xc3\xa3o de Ru\xc3\xa3o entre 1565 i 1572._NEWLINE_Al segle seg\xc3\xbcent, el 1623 i 1637, es construeixen les dues capelles laterals. En els terrenys donats es constru\xc3\xafren, a m\xc3\xa9s de l'esgl\xc3\xa9sia, la Casa del Despatx, la sagristia i d'altres depend\xc3\xa8ncies annexes._NEWLINE_Fou constru\xc3\xafda inicialment en estil renaixentista amb reminisc\xc3\xa8ncies g\xc3\xb2tiques, per\xc3\xb2 d'aquesta esgl\xc3\xa9sia nom\xc3\xa9s se n\xe2\x80\x99aprofit\xc3\xa0 l'altar. El 1628 va ser revestida interiorment de rajoles fetes a Lisboa, poques de les quals arribaren fins als nostres dies. Tenia la fa\xc3\xa7ana reculada respecte al carrer, espai que seria utilitzat, posteriorment, per a construir la nova fa\xc3\xa7ana i el cor._NEWLINE_L'esgl\xc3\xa9sia qued\xc3\xa0 molts anys abandonada i durant molt de temps amena\xc3\xa7\xc3\xa0 ru\xc3\xafna. No fou fins al segle XVIII que es decid\xc3\xad la seva restauraci\xc3\xb3. El dia 7 de febrer del 1740, la Mesa de la Santa Casa de la Miseric\xc3\xb2rdia consult\xc3\xa0 diversos p\xc3\xa8rits, entre els quals Nicolau Nasoni, per a donar el seu parer sobre l'estat de seguretat de l'esgl\xc3\xa9sia. Finalment i despr\xc3\xa9s de la caiguda de la volta de pedra de la nau, Nasoni reedific\xc3\xa0 l'esgl\xc3\xa9sia el 1748, en estil barroc amb formes de rococ\xc3\xb3.\n_START_SECTION_\nArquitectura i Art\n_START_PARAGRAPH_\nNo existeix a Porto cap altra fa\xc3\xa7ana amb un efecte tan escenogr\xc3\xa0fic com la de l'Esgl\xc3\xa9sia de la Miseric\xc3\xb2rdia. La seva fa\xc3\xa7ana, ostentosa i pesada, s'assenta sobre tres arcades que obren el pis inferior, recolzades en alts pedestals. L'arc central est\xc3\xa0 rematat per un cartutx, situat a l'entaulament, amb una llegenda b\xc3\xadblica i la data de 1750 i per un front\xc3\xb3 circular interromput, profusament decorat. Els arcs laterals estan rematats per petxines. Aquests portals donen acc\xc3\xa9s al n\xc3\xa0rtex voltat que ocupa el lloc del pati de l'antiga esgl\xc3\xa9sia._NEWLINE_El segon pis, recolzat en l'entaulament divisori, acaba, tamb\xc3\xa9, en un front\xc3\xb3 circular partit, decorat generosament. componen el conjunt tres finestrals, coincidint verticalment amb els portals, amb la part superior ondulada, sent el central major que els laterals i encimbellats per frontons abundantment decorats. Rematant la fa\xc3\xa7ana trobem un gran front\xc3\xb3 amb l'emblema de la Miseric\xc3\xb2rdia i la corona reial i, sobre la cornisa, quatre pinacles flamejants i en la part m\xc3\xa9s elevada de l'edifici, una gran creu de pedra treballada._NEWLINE_A l'interior, l'esgl\xc3\xa9sia est\xc3\xa0 constitu\xc3\xafda per una sola nau amb volta de ma\xc3\xb3 recoberta d'estuc i parets folrades de rajoles blaves i blanques, que substitu\xc3\xafren, el 1866, les primitives, de les quals nom\xc3\xa9s en resta el tram de la paret de l'escala d'acc\xc3\xa9s a la sagristia. L'altar est\xc3\xa0 cobert per una volta de can\xc3\xb3 decorada amb cassetons rectangulars i trapezo\xc3\xafdals amb decoraci\xc3\xb3 voluminosa de car\xc3\xa0cter geom\xc3\xa8tric, ben a l'estil manierista. La volta i les parets s\xc3\xb3n de granit. Les parets es divideixen en dos frisos, l'inferior, amb columnes j\xc3\xb2niques i, a l'intercolumni dels dos primers trams de cada costat, forn\xc3\xadcules amb imatges, de fusta, dels Evangelistes, realitzades a Lisboa el 1597 per\xc3\xb2, pintades el 1888 per Marques Pinto, tot imitant marbre. La mateixa correspond\xc3\xa8ncia es d\xc3\xb3na al pis superior, decorat amb columnes cor\xc3\xadnties i, en comptes de forn\xc3\xadcules, llucanes amb reixes de ferro daurat (del segle XIX). Cal mencionar l'\xc3\xbas de columnes aparellades, influ\xc3\xa8ncia del manierisme._NEWLINE_L'arc del creuer, un joc de front\xc3\xb3 doble recolzat en columnes j\xc3\xb2niques, est\xc3\xa0 decorat amb garlandes, florons i d'altres motius vegetalistes. A la sanefa de talla daurada neocl\xc3\xa0ssica hi figuren les armes reials i la imatge de Nostra Senyora de la Miseric\xc3\xb2rdia. Cal destacar, tamb\xc3\xa9, les capelles i els altars laterals, amb panells i imatges valuoses i el cor, que descansa en un arc carpanell obra de Nasoni i el paravent de talla rococ\xc3\xb3. A l'esquerra es troben dues urnes de marbre amb les restes mortals de Lopo de Almeida, gran mecenes d'aquesta esgl\xc3\xa9sia._NEWLINE_El retaule original, pintat per Diogo Teixeira a finals del segle XVI, desaparegu\xc3\xa9, nom\xc3\xa9s quedant-ne tres taules: Anunciaci\xc3\xb3, Visitaci\xc3\xb3 de la Verge i Nativitat."